問稼隠疾
作者：方一夔
朝代：宋

paragraphs: 日子來訪我，話舊樂復樂。
中年情義深，一別輒作惡。
子我皆客居，浮萍嘆流落。
傷心縮地術，倒指賞月約。
雞黍喜有期，書久懶不作。
是時困著愚，處處熬膏鑊。
而子金石軀，坐受貧鬼縛。
傳聞數日來，卧病清風閣。
況子賢主人，苓朮富裝橐。
子亦屢折肱，忍不急呼藥。
大患緣有身，此理直糟粕。
要令文殊師，欲扣維摩諾。
人生餘幾許，何事紛六鑿。
殷懃今夜月，爲我照寂寞。